Aizputes katoļu baznīca

Aizputes Svētā Ignācija no Lojolas Romas katoļu baznīca ir Romas katoļu Rīgas metropolijas Liepājas diecēzes draudzes baznīca.Liepājas diecēze  www.catholic.lv Tā atrodas Dienvidkurzemes novada Aizputes pilsētā.

 Vēsture 
Pirmā katoļu baznīca Aizputē tika uzcelta 1254. gadā, kas 1580. gados reformācijas laikos kļuva par luterāņu baznīcu.Iesvētīs jauno dievnamu www.liepajniekiem.lv
1732. gadā Jelgavas draudzes prāvests J. Genners Aizputē nopirka māju, kurā katoļiem ierīkoja kapelu. Aptuveni pēc simts gadiem šī ēka draudēja sabrukt, tāpēc Vecpils prāvests Jāzeps Sandovičs 1853. gadā noslēdza līgumu ar krodzinieku Antoneviču, kas vēlāk baznīcai izrādījās neizdevīgs — baznīca krodziniekam izīrēja savu zemi uz 53 gadiem, par ko kroga saimnieks baznīcai uzbūvēja jaunu kapelu. Tā bija ļoti vienkārša un maza telpa, kas tika veltīta Jaunavas Marijas godam. Ar laiku draudzei kapela kļuva par šauru. 1935. gadā prāvests J. Dauģis atguva iepriekš uz līguma pamata izīrētos zemes gabalus un uz tiem atrodošās ēkas un sāka domāt par jauna dievnama būvniecību. Pēc Otrā pasaules kara padomju vara baznīcas īpašumus nacionalizēja, baznīcai atstājot tikai vienu vecu koka māju, kas atradās ielas malā un nebija piemērota baznīcas ierīkošanai. 1955. gadā ar bīskapa atļauju tika nojaukta vecā koka baznīca Gudeniekos un pārvesta uz Aizputi. Ar pārvestajiem materiāliem prāvests J. Šnepsts 1956. veco ēku Kuldīgas ielā 3 pārbūvēja par baznīcu, kuru tajā pašā gadā toreizējais Liepājas diecēzes apustuliskais administrators Julijans Vaivods iesvētīja par baznīcu, veltot to Kristus Karaļa godam.Svilāns, J. Latvijas Romas katoļu baznīcas. Rīga: Rīgas Metropolijas kūrija, 1995. 241.-242.lpp. Tā izrādījās vienīgā padomju varas laikos uzceltā katoļu baznīca Latvijā.Aizputes Romas katoļu baznīca www.vietas.lv

Sākoties Atmodai, radās iecere par jauna dievnama būvniecību Aizputē. 2002. gada 15. novembrī tika iesvētīts baznīcas pamatakmens un iemūrēta speciāla kapsula, kurā atradās liecība par pamatakmens iesvētīšanu, monētas, Svētā Benedikta medaljons un rožukronis. Dievnama arhitektes Ausmas Skujiņas projektu realizēja Jāņa Kudiņa būvdarbu uzņēmums SIA "Būve".Aizputē iesvētīs katoļu dievnamu www.rekurzeme.lv 2009. gada 18. aprīlī notika jaunās Aizputes baznīcas konsekrācija, ko veica Liepājas diecēzes bīskaps Vilhelms Lapelis kopā ar bīskapu Ārvaldi Andreju Brumani un priesteriem, veltot to Svētā Ignācija no Lojolas godam.Katoļu kalendārs 2010. Rīga: Rīgas metropolijas Romas katoļu kūrijas izdevums, 2002. 75.-76.lpp.

 Raksturojums 
Dievnams ir mūra celtne, kas celta modernisma stilā no ķieģeļiem. Iekšējās sienas klāj apmetums, griesti un mēbeles ir veidotas no koka. Altārim pagaidām nav baznīcas patrona Svētā Ignācija no Lojolas gleznas. Lūgšanu telpas sānā ir Vissvētākās Jēzus Sirds glezna, kas ir pārnesta no vecā dievnama.

 Draudze 
Draudze iekļaujas Romas Katoļu Rīgas Metropolijas klēra Liepājas diecēzē. Draudzi apkalpo prāvests Andris Vasiļevskis.Aizputes Kristus Karaļa draudze  www.katedrale.lv Aizputes draudze sākusi veidoties jau ar pirmās kapelas izveidošanas laiku 18. gadsimtā. Dievkalpojumi notiek katru dienu. Draudzē darbojas Svētdienas skola.

 Atsauces 

 Ārējās saites 
 Iesvētīs jauno dievnamu www.liepajniekiem.lv
 Aizputē iesvētīta svētā Ignācija no Lojolas baznīca. (Fotoreportāža)  www.katedrale.lv
 Aizputē iesvētīs katoļu dievnamu www.rekurzeme.lv

Kategorija:Romas katoļu baznīcas Latvijā
Kategorija:Liepājas diecēzes baznīcas
Kategorija:Aizpute
Kategorija:Dienvidkurzemes novads